Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Jorge Esparza Garrido jaunak egindako galderaren erantzuna, Foru Diputazioak emana, Next Generation EU funtsetarako aurkeztutako “Giza baliabideen kudeaketa hobetzea Justiziaren arloko langileen arloan” proiektuari buruzkoa. Galdera 2020ko abenduaren 4ko 136. Nafarroako Parlamentuko Aldizkari Ofizialean argitaratu zen.

Iruñean, 2020ko abenduaren 28an

Lehendakaria: Unai Hualde Iglesias

ERANTZUNA

Nafarroako Gorteetako kide den eta Navarra Suma talde parlamentarioari atxikita dagoen Jorge Esparza Garrido jaunak galdera hauek egin ditu (10-20/PES-00333) Nafarroako Gobernuko Migrazio Politiketako eta Justiziako kontseilariak idatziz erantzun ditzan:

Migrazio Politiketako eta Justiziako Departamentuak "Giza baliabideen kudeaketa hobetzea Justiziaren arloko langileen arloan" proiektua aurkeztu du Next Generation EU funtsetarako.

1.- Nafarroako Gobernuak urteko zer aurrekontu aurreikusten du proiektu horretarako 2026ra arte?

2.- Nafarroako Gobernuak urteko zer zenbatespen egiten du proiektu horretarako Next Generation EUtik jasoko lituzkeen funtsei dagokienez?

3.- Proiektu hori Europako funtsetan sartzen ez bada, Nafarroako Gobernuak baliabide berekiekin burutzeko asmorik al du?

Hona hemen erantzuna:

Justizia Zuzendaritza Nagusiak, Next Generation EU programako funtsen hurrengo deialdiari begira, "Giza baliabideen kudeaketa hobetzea Justiziaren arloko langileen arloan" izeneko proiektua prestatu du.

Nafarroako Gobernuak 95.000 euroko aurrekontu aurreikuspena dauka 2021erako, eta aurrekontu-baliabideen arabera esleituko dira funtsak 2022-2026 bitartean.

Proiektu horretarako Europako funtsen zenbatespenari dagokionez, 150.000 euro eskatuko dira 2021eko ekitaldirako, 100.000 euro 2022rako eta 60.000 euro 2023ko ekitaldirako. Ez da funtsik eskatuko hurrengo ekitaldietarako.

Nafarroako Gobernuak uste du giza baliabideen kudeaketa hobetzea giltzarri dela Administrazio eraginkorragoa lortzeko, eta eraginkortasun horrek berekin ekarriko duela kalitatezko justizia zerbitzu publikoa edukitzea. Horregatik, baita proiektuak Europako funtsik jasotzen ez badu ere, gure asmoa da berari ekitea lehenbailehen eta ahalik eta baldintzarik onenetan, betiere aurrekontu-baliabideen arabera.

Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betetzeko.

Iruñean, 2020ko abenduaren 28an

Migrazio Politiketako eta Justiziako kontseilaria: Eduardo Santos Itoiz